Monte Nuovo

Llosgfynydd côn lludw yn rhanbarth Campania, yr Eidal, yw Monte Nuovo. Saif o fewn callor Campi Flegrei, yng nghymuned (comune) Pozzuoli, tua'r gorllewin o ddinas Napoli. Cyn ei unig ffrwydrad, a barhaodd o 29 Medi hyd 6 Hydref 1538, pan gafodd ei ffurfio, bu cyfres o ddaeargrynfeydd niweidiol a newidiadau yn uchder y tir. Mae'r digwyddiad yn bwysig yn hanes gwyddoniaeth oherwydd dyma'r ffrwydrad cyntaf yn yr oes fodern i gael ei ddisgrifio gan nifer fawr o dystion. Ffurfiodd y daeardwll wrth ymyl pentref canoloesol Tripergole ar lannau Llyn Lucrino, a oedd yn llawer mwy bryd hynny. Claddwyd y pentref, a oedd wedi bod yn gyrchfan sba a oedd yn adnabyddus am ei ffynhonnau poeth ers dyddiau Rhufain hynafol, yn llwyr gan ludw.